Konstanc

**Konstanc** ( [konˈstant͡sa]) om lidn, meriport da kurort Romanijan suvipäivnouzmas. Se om valdkundan videnz' lidn eläjiden lugun mödhe, om Konstancan ümbrikon administrativižeks keskuseks da palaks.

## Istorii
Eländpunktan aluz om pandud 7. voz'sadal EME kuti Amuižen Grekanman *Tomis*-kolonii. Nügüdläine nimi mainitase kirjutadud purtkiš vspäi 950 (*Konstantia*). Vll 1419−1878 oli kalanpüdajiden žiloks Ottomanan imperijas. Vl 1895 raudte ühtenzoiti sidä Buharestanke, importan-eksportan port radaškanzi.

Konstanc šingotase meriportal i laivansauvomižel, kivivoimülütimiden pästandal, nahktegesiden edheotandoil, mugažo turizmal i openduzkeskuseks.

## Geografijan andmused
Lidn sijadase Mustmeren päivlaskmaižel randal, 25 m ü.m.t. keskmäižel korktusel. Matkad Buharesthasai om 200 km päivlaskmha orhal vai 220 km avtotedme. Romanijan kaikiš järedamb meriport om 30 km pitte 39,26 km² pindal. «Dunai — Mustmeri»-kanal läbitab lidnan suvipalad.

Klimat om subtropine kuivahk. Keza om päivoikaz lujas. Voden keskmäine lämuz om +12,6 C°, kezakun-elokun +21,5..+23,9 C°, tal'vkun-uhokun +1,4..+3,2 C°. Ekstremumad oma −25,0 C° (viluku, uhoku) i +38,5 C° (heinku). Kezaaigan minimum om +6,4 C° (kezaku), tal'vaigan maksimum om +24,5 C° (uhoku). Ei voi panda halad semendkus-sügüz'kus. Paneb sadegid 467 mm vodes, läz tazomäras kuidme, enamba semendkus (45 mm) i sügüz'kus-tal'vkus (41..44 mm kus), vähemba uhokus (26 mm). Kun keskmäine relätivine nepsuz vajehtase 76..83 % röunoiš sulakus-redukus, 85..88 % kül'mkus-keväz'kus.

## Tobmuz

Lidnan Nevondkund kogoneb 27 ezitajaspäi. Lidnan pämez' om primar (). Edeližed lidnan pämehed oma Dečebal Fegedeu (*Decebal Făgădău*, kezaku 2016 — kül'mku 2020), Radu Mazere (*Radu Mazăre*, kezaku 2000 — semendku 2015).

## Eläjad
Vn 2011 Romanijan rahvahanlugemižen mödhe lidnan eläjiden lugu oli 283 872 ristitud. Vl 2016 kaik 317 832 eläjad oli lidnas. Kaikiš suremb lidnan ristitišt oli 350 581 eläjad vl 1992. Kaik 425 916 eläjad oli ezilidnoidenke 1013,5 nellikkilometrad pindal vl 2011.

Rahvahad (2011): romanijalaižed — 83,1 %, tatarlaižed — 2,6 %, turkad — 2,3 %, čiganalaižed — 0,8 %, toižed rahvahad i rahvahuden ozutandata — 11,2 %.

## Transport
Avtobusad (21 maršrutad), minibusad i taksid oma kundaližeks transportaks lidnas. Ende trolleibusoiden kaks' jonod i tramvaiden jonod radoiba mugažo, vajehtihe niid avtobusoil 2010-nziden voziden augotišes.

Lidnan meriport om kahtenz' surtte Mustmeren randal Novorossijskan portan jäl'ghe (55,6 mln tonnoid jüguid vl 2014, kuz' tuhad radnikoid). Se om universaline, valdmad 177 lugul vedadas 28 kilometraks, pind om 38 nellikkilometrad. Om valdmoid ehtatimiden (70 tuh. matknikoid vl 2014) i konteineroiden täht. Oiged raudte Pol'šanman Gdan'sk-porthasai projektiruiše (*Rail-2-Sea*-projekt).

Rahvahidenkeskeine soda- da civiline *Konstanc*-lendimport Mihail Kogelničanu-päministran nimed (*CND / LRCK*, 129 tuh. passažiroid vl 2018) sijadase 26 km lodeheze lidnaspäi. Tehtas reisid Stambulha i Londonha, om sezonižid čarterreisid Tel'-Avivha i Antal'jaha.

## Galerei

Sfintii Apostoli Petru si Pavel Orthodox Cathedral, Constanta.JPG|Phh. Petr- da Pavel-apostoloiden päjumalanpert' (1883−1885, ortodoksine hristanuskond), vn 2006 nägu. Amuižen Tomis-lidnan jändused oma ezimal
Constanta Moschee.JPG|Lidnan Keskuzline mečet', vn 2014 nägu
Mamaia Beach (September 2013).JPG|Mamaia-kül'bendrand vn 2013 sügüz'kus
Campus-Univ-Ovidius.jpg|Konstancan universitetan Ovidijan nimed uz' kampus (2009)
Casa de cultură Constanța.jpg|Kul'turkeskuz (vn 2024 olend)
Constanta Historisches Museum.JPG|Konstancan Nacionaline istorine muzei (2014)
Constanta romania.jpg|Lidnan i «Dunai — Mustmeri»-kanalan agjan nägu kosmosaspäi vl 2002
USS Donald Cook approaches Constanta, Romania. (13878695295).jpg|Konstancan port vl 2014


## Homaičendad


## Irdkosketused
* Lidnan oficialine sait (''primaria-constanta.ro'').